CELEX: 32017D2224
Language: et
Date: 2017-11-30 00:00:00
Title: Komisjoni rakendusotsus (EL, Euratom) 2017/2224, 30. november 2017, millega muudetakse rakendusotsust 2014/844/EL, Euratom, millega antakse Maltale luba kasutada käibemaksupõhiste omavahendite baasi väljaarvutamisel teatavaid ligikaudseid arvestusi (teatavaks tehtud numbri C(2017) 7861 all)

2.12.2017   
            
            
               ET
            
            
               Euroopa Liidu Teataja
            
            
               L 318/37
            
         KOMISJONI RAKENDUSOTSUS (EL, Euratom) 2017/2224,
   30. november 2017,
   millega muudetakse rakendusotsust 2014/844/EL, Euratom, millega antakse Maltale luba kasutada käibemaksupõhiste omavahendite baasi väljaarvutamisel teatavaid ligikaudseid arvestusi
   
      
         (teatavaks tehtud numbri C(2017) 7861 all)
      
   
   (Ainult malta- ja ingliskeelne tekst on autentsed)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Aatomienergiaühenduse asutamislepingut,
   võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artikli 6 lõike 3 teist taanet,
   olles konsulteerinud omavahendite nõuandekomiteega
   ning arvestades järgmist:
   
               (1)
            
            
               Nõukogu direktiivi 2006/112/EÜ (2) artikli 387 kohaselt võib Malta jätkata selle direktiivi X lisa B osa punktis 9 osutatud tehingute maksust vabastamist selles liikmesriigis ühinemiskuupäeval kehtinud tingimuste kohaselt seni, kuni sama maksuvabastust kohaldatakse mõnes 30. aprillil 2004 ühendusse kuulunud liikmesriigis. Selle artikli kohaselt tuleb kõnealuseid tehinguid arvesse võtta käibemaksupõhiste omavahendite baasi kindlaksmääramisel.
            
         
               (2)
            
            
               Komisjoni rakendusotsuse 2014/844/EL, Euratom (3) kohaselt lubatakse Maltal direktiivi 2006/112/EÜ X lisa B osa punktides 8 ja 10 osutatud avaliku veevarustuse ja reisijateveoga seotud tehingute puhul kasutada kindlaid protsendimäärasid vahebaasist.
            
         
               (3)
            
            
               25. aprilli 2017. aasta kirjas taotles Malta komisjonilt luba kasutada direktiivi 2006/112/EÜ X lisa B osa punktis 9 nimetatud uusehituste ja ehitusmaaga seotud tehingute puhul käibemaksupõhiste omavahendite baasi väljaarvutamisel teatavaid ligikaudseid arvestusi. Uusehitiste ja ehitusmaa võõrandamise puhul kohaldatava hüvitise arvutamisel arvestab Malta ehitusmaa väärtuseks uusehitiste kahekordse hinna. Ehitusmaa täpse väärtuse arvutamine tooks kaasa halduskoormuse, mis ei oleks põhjendatud, võttes arvesse kõnealuste tehingute mõju Malta käibemaksupõhiste omavahendite kogubaasile. Seepärast tuleks Maltal lubada kasutada uusehituste ja ehitusmaaga seotud tehingute puhul käibemaksupõhiste omavahendite baasi väljaarvutamisel teatavaid ligikaudseid arvestusi.
            
         
               (4)
            
            
               Läbipaistvuse ja õiguskindluse huvides on asjakohane loa kohaldatavust ajaliselt piirata.
            
         
               (5)
            
            
               Seepärast tuleks rakendusotsust 2014/844/EL, Euratom vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsusesse 2014/844/EL, Euratom lisatakse artikkel 2a:
   
      „Artikkel 2a
      Käibemaksupõhiste omavahendite baasi arvutamiseks alates 1. jaanuarist 2017 kuni 31. detsembrini 2021 lubatakse Maltal kasutada ligikaudseid arvestusi direktiivi 2006/112/EÜ X lisa B osa punktis 9 nimetatud tehingute puhul (uusehitised ja ehitusmaa).“
   
   Artikkel 2
   Käesolev otsus on adresseeritud Malta Vabariigile.
   
      Brüssel, 30. november 2017
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  EÜT L 155, 7.6.1989, lk 9.
   
      (2)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
   
      (3)  Komisjoni 26. novembri 2014. aasta rakendusotsus 2014/844/EL, Euratom, millega antakse Maltale luba kasutada käibemaksupõhiste omavahendite baasi väljaarvutamisel teatavaid ligikaudseid arvestusi (ELT L 343, 28.11.2014, lk 33).